21.3.2023 EL Επίσημη Εφημερίδα της Ευρωπαϊκής Ένωσης L 81/29 ΑΠΟΦΑΣΗ (ΚΕΠΠΑ) 2023/654 ΤΟΥ ΣΥΜΒΟΥΛΙΟΥ της 20ής Μαρτίου 2023 προς υποστήριξη της εφαρμογής της απόφασης 1540 του Συμβουλίου Ασφαλείας των Ηνωμένων Εθνών για τη μη διάδοση όπλων μαζικής καταστροφής και των φορέων τους ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 31 παράγραφος 1, Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας, Εκτιμώντας τα ακόλουθα: Στις 12 Δεκεμβρίου 2003, το Ευρωπαϊκό Συμβούλιο υιοθέτησε τη στρατηγική της ΕΕ κατά της διάδοσης όπλων μαζικής καταστροφής, το κεφάλαιο ΙΙΙ της οποίας περιλαμβάνει κατάλογο μέτρων που είναι αναγκαίο να ληφθούν τόσο εντός της Ένωσης όσο και σε τρίτες χώρες για την καταπολέμηση της διάδοσης των όπλων αυτών. Στις 28 Απριλίου 2004, το Συμβούλιο Ασφαλείας των Ηνωμένων Εθνών εξέδωσε την απόφαση 1540 (ΑΣΑΗΕ 1540 (2004)), η οποία συνιστά την πρώτη διεθνή πράξη που αντιμετωπίζει το θέμα των όπλων μαζικής καταστροφής, των φορέων τους και των συναφών υλικών με ενιαίο και ολοκληρωμένο τρόπο. Η ΑΣΑΗΕ 1540 καθορίζει δεσμευτικές υποχρεώσεις για όλα τα κράτη, με στόχο να παρεμποδίζεται και να αποτρέπεται η πρόσβαση μη κρατικών παραγόντων στα όπλα αυτά και σε συναφή υλικά. Καλεί επίσης τα κράτη να υποβάλουν στην επιτροπή του Συμβουλίου Ασφαλείας που συστάθηκε με την ΑΣΑΗΕ 1540 ("επιτροπή 1540") έκθεση σχετικά με τα μέτρα που έχουν λάβει ή σκοπεύουν να λάβουν για την εφαρμογή της ΑΣΑΗΕ 1540 (2004). Στις 27 Απριλίου 2006, το Συμβούλιο Ασφαλείας των Ηνωμένων Εθνών εξέδωσε την απόφαση 1673 και αποφάσισε ότι η επιτροπή 1540 θα εντείνει τις προσπάθειές της για να προωθήσει την πλήρη εφαρμογή της ΑΣΑΗΕ 1540 (2004), μέσω προγραμμάτων εργασίας, προβολής, βοήθειας, διαλόγου και συνεργασίας. Κάλεσε επίσης την επιτροπή 1540 να διερευνήσει από κοινού με κράτη και διεθνείς, περιφερειακούς και υποπεριφερειακούς οργανισμούς τις εμπειρίες και τα διδάγματα που αντλήθηκαν, καθώς και τη διαθεσιμότητα προγραμμάτων που θα μπορούσαν να διευκολύνουν την εφαρμογή της ΑΣΑΗΕ 1540 (2004). Στις 20 Απριλίου 2011, το Συμβούλιο Ασφαλείας των Ηνωμένων Εθνών εξέδωσε την απόφαση 1977 και αποφάσισε να παρατείνει την εντολή της επιτροπής 1540 για περίοδο δέκα ετών, δηλαδή μέχρι τις 25 Απριλίου 2021. Αποφάσισε εξάλλου ότι η επιτροπή 1540 έπρεπε να συνεχίσει να εντείνει τις προσπάθειές της να προαγάγει την πλήρη εφαρμογή της ΑΣΑΗΕ 1540 από όλα τα κράτη, να επιδιώξει ενεργά να αντιστοιχίζονται οι προσφορές και τα αιτήματα βοήθειας με μέσα όπως οι επισκέψεις κατόπιν προσκλήσεως του οικείου κράτους, υποδείγματα βοήθειας, σχέδια δράσης ή άλλες πληροφορίες που υποβάλλονται στην επιτροπή 1540, καθώς και να πραγματοποιήσει συνολική επανεξέταση της πορείας εφαρμογής της ΑΣΑΗΕ 1540 πριν από τον Δεκέμβριο του 2016. Στις 15 Δεκεμβρίου 2016, το Συμβούλιο Ασφαλείας των Ηνωμένων Εθνών εξέδωσε ομόφωνα την απόφαση 2325 και ενέκρινε με τον τρόπο αυτόν το αποτέλεσμα της διαδικασίας συνολικής επανεξέτασης της ΑΣΑΗΕ 1540 η οποία πραγματοποιήθηκε κατά τη διάρκεια του 2016. Κάλεσε δε όλα τα κράτη να ενισχύσουν τα εθνικά μέτρα κατά την εφαρμογή της ΑΣΑΗΕ 1540 και ζήτησε μεγαλύτερη βοήθεια για την οικοδόμηση κρατικών δυνατοτήτων σε αυτόν τον τομέα, μεταξύ άλλων μέσω εθελοντικών συνεισφορών, καθώς και ενίσχυση της συνεργασίας μεταξύ των συμφεροντούχων, της κοινωνίας των πολιτών και της ακαδημαϊκής κοινότητας. Στις 30 Νοεμβρίου 2022, το Συμβούλιο Ασφαλείας των Ηνωμένων Εθνών εξέδωσε την απόφαση 2663 και αποφάσισε να παρατείνει την εντολή της επιτροπής 1540 για περίοδο δέκα ετών, δηλαδή μέχρι τις 30 Νοεμβρίου 2032. Η στήριξη που προσφέρει η Ένωση για την εφαρμογή της ΑΣΑΗΕ 1540 (2004), η οποία από το 2006 διοχετεύεται μέσω της εφαρμογής των κοινών δράσεων 2006/419/ΚΕΠΠΑ και 2008/368/ΚΕΠΠΑ του Συμβουλίου και των αποφάσεων 2013/391/ΚΕΠΠΑ και (ΚΕΠΠΑ) 2017/809 του Συμβουλίου , έχει συμβάλει στη σημαντική μείωση του αριθμού των κρατών που δεν έχουν υποβάλει εκθέσεις και του αριθμού των κρατών που δεν υπέβαλαν τις πρόσθετες πληροφορίες που τους ζητήθηκαν από την επιτροπή 1540 αφού υπέβαλαν ελλιπείς εκθέσεις. Είναι αναγκαίο να συνεχίσει η Ένωση να στηρίζει την εφαρμογή της ΑΣΑΗΕ 1540 (2004). Ως εκ τούτου, η Ένωση θα πρέπει να εκδώσει την παρούσα απόφαση προκειμένου να παράσχει την αναγκαία στήριξη. Το Γραφείο Αφοπλισμού των Ηνωμένων Εθνών (UNODA), το οποίο είναι αρμόδιο να παρέχει ουσιαστική και υλικοτεχνική υποστήριξη στην επιτροπή 1540 και στην ομάδα εμπειρογνωμόνων της, θα πρέπει να επιφορτιστεί με την τεχνική υλοποίηση των δραστηριοτήτων που πρέπει να εκτελεστούν στο πλαίσιο της παρούσας απόφασης. Η παρούσα απόφαση έχει ως πυξίδα την αρχή της βέλτιστης αξιοποίησης της πείρας που έχει αποκτηθεί από προηγούμενες κοινές δράσεις και αποφάσεις του Συμβουλίου προς υποστήριξη της εφαρμογής της ΑΣΑΗΕ 1540 (2004). Λαμβάνει υπόψη τις ειδικές ανάγκες που έχουν εκφραστεί από τα κράτη και προσαρμοσμένες προσεγγίσεις υποστήριξής των εν λόγω αναγκών και ενθαρρύνει τη δέσμευση υπέρ των δραστηριοτήτων σε εθνικό και περιφερειακό επίπεδο, ώστε να εξασφαλιστεί η μακροπρόθεσμη βιωσιμότητά τους. Η παρούσα απόφαση βασίζεται στην αρχή της ανάπτυξης εταιρικών σχέσεων μεταξύ της Ένωσης και τρίτων μερών στο πλαίσιο της ΑΣΑΗΕ 1540 (2004), ώστε να εξασφαλιστούν συνέργειες και συμπληρωματικότητες, και επικεντρώνεται στις δραστηριότητες που απέφεραν απτά αποτελέσματα σε ό,τι αφορά την ενίσχυση της εφαρμογής σε εθνικό επίπεδο, την ενίσχυση της βοήθειας, την ευαισθητοποίηση και την προσήλωση στην ΑΣΑΗΕ 1540 (2004). Η παρούσα απόφαση θα πρέπει να εφαρμοστεί σύμφωνα με την οικονομική και διοικητική συμφωνία-πλαίσιο που συνήφθη από την Επιτροπή με τον Οργανισμό Ηνωμένων Εθνών (ΟΗΕ) σχετικά με τη διαχείριση των χρηματοδοτικών συνεισφορών της Ένωσης σε προγράμματα ή σχέδια τα οποία διαχειρίζεται ο ΟΗΕ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η Ένωση υποστηρίζει τις ακόλουθες δραστηριότητες που αντιστοιχούν σε μέτρα της στρατηγικής της ΕΕ κατά της διάδοσης όπλων μαζικής καταστροφής: α) θεματικά εργαστήρια και σεμινάρια ανάπτυξης ικανοτήτων για έως πέντε αιτήματα βοήθειας από τα κράτη· β) κατάρτιση περιφερειακών σημείων επαφής· γ) υποστήριξη της ανάπτυξης εθνικών σχεδίων δράσης και παροχή στήριξης προσαρμοσμένης στις εκάστοτε ανάγκες· δ) εικονική περιφερειακή διάσκεψη βοήθειας για την εφαρμογή της ΑΣΑΗΕ 1540 (2004)· ε) περιφερειακές διασκέψεις προβολής· στ) παραγωγή και διάδοση της γνώσης. Λεπτομερής περιγραφή των εν λόγω δραστηριοτήτων παρατίθεται στο παράρτημα της παρούσας απόφασης. Άρθρο 2 1. Ο ύπατος εκπρόσωπος της Ένωσης για θέματα εξωτερικής πολιτικής και πολιτικής ασφαλείας ("ύπατος εκπρόσωπος") είναι αρμόδιος για την εφαρμογή της παρούσας απόφασης. 2. Η τεχνική υλοποίηση των δραστηριοτήτων που αναφέρονται στο άρθρο 1 ανατίθεται στο UNODA. Το UNODA εκτελεί την εν λόγω αποστολή με ευθύνη του ύπατου εκπροσώπου. Για τον σκοπό αυτόν, ο ύπατος εκπρόσωπος συνομολογεί τις αναγκαίες ρυθμίσεις με το UNODA. Άρθρο 3 1. Το ποσό δημοσιονομικής αναφοράς για την υλοποίηση των δραστηριοτήτων που αναφέρονται στο άρθρο 1 είναι 2 368 769,46 EUR. 2. Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με τις διαδικασίες και τους κανόνες που εφαρμόζονται επί του γενικού προϋπολογισμού της Ένωσης. 3. Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 1. Για τον σκοπό αυτόν, η Επιτροπή συνάπτει την απαραίτητη συμφωνία με το UNODA. Η συμφωνία ορίζει ότι το UNODA εξασφαλίζει προβολή της συνεισφοράς της Ένωσης ανάλογη προς το ύψος της. 4. Η Επιτροπή προσπαθεί να συνάψει τη συμφωνία που αναφέρεται στην παράγραφο 3 το ταχύτερο δυνατό μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στην εν λόγω διαδικασία, καθώς και για την ημερομηνία σύναψης της εν λόγω συμφωνίας. Άρθρο 4 Ο ύπατος εκπρόσωπος υποβάλλει στο Συμβούλιο έκθεση σχετικά με την εφαρμογή της παρούσας απόφασης βάσει τακτικών εκθέσεων που εκπονεί το UNODA. Οι εν λόγω εκθέσεις αποτελούν τη βάση για την αξιολόγηση στην οποία προβαίνει το Συμβούλιο. Η Επιτροπή παρέχει πληροφορίες σχετικά με τις χρηματοδοτικές πτυχές των δραστηριοτήτων που αναφέρονται στο άρθρο 1. Άρθρο 5 1. Η παρούσα απόφαση αρχίζει να ισχύει την ημερομηνία της έκδοσής της. 2. Η παρούσα απόφαση παύει να ισχύει 36 μήνες μετά την ημερομηνία σύναψης της συμφωνίας που αναφέρεται στο άρθρο 3 παράγραφος 3 ή την 21η Σεπτεμβρίου 2023, αν η εν λόγω συμφωνία δεν έχει συναφθεί ως την εν λόγω ημερομηνία. Βρυξέλλες, 20 Μαρτίου 2023. Για το Συμβούλιο Ο Πρόεδρος J. BORRELL FONTELLES